钦定古今图书集成/明伦汇编/皇极典/第174卷 > 《曲礼》
## 钦定古今图书集成/明伦汇编/皇极典/第174卷 > 《曲礼》

君天下，曰“天子朝诸侯，分职授政任功”，曰“予一人。”

〈陈注〉“天子”者，君临天下之总称，臣民通得称之。予一人则所自称也。

践阼，临祭祀，内事曰“孝王某”，外事曰“嗣王某。”

践，履也。阼，主阶也。履主阶而行事，故曰“践阼” 也。宗庙之事为内，郊社之事为外。《祝辞》称“孝王某” 者，事亲之辞；“嗣王某” 者，事神之辞也。

临诸侯，畛于鬼神，曰：“天王某甫。”

天子巡狩而至诸侯之国，必使祝史致鬼神当祭者之祭，以不亲往，故祝辞称字曰“某甫。” 甫者，丈夫之美称也。方氏曰：“望秩之礼必于野外，故以畛言之。畛，田间道也。祭于畛而谓之畛，犹祭于郊而谓之郊也。天子适诸侯非其常，盖有时矣，故于是特言‘有’” 焉。